KOMMISSIONENS BESLUTNING af 6. marts 1995 om bemyndigelse til medlemsstaterne til at fastsætte undtagelser fra visse bestemmelser i Rådets direktiv 77/93/EØF for så vidt angår spisekartofler med oprindelse i Sydafrika (95/95/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved akten vedrørende Østrigs, Sveriges og Finlands tiltrædelse, særlig artikel 14, stk. 1,

under henvisning til anmodning fra Danmark, Tyskland, Frankrig, Nederlandene, Sverige og Det Forenede Kongerige, og

ud fra følgende betragtninger:

I henhold til direktiv 77/93/EØF må spisekartofler med oprindelse i Sydafrika i princippet ikke føres ind i Fællesskabet på grund af risikoen for indslæbning af eksotiske kartoffelsygdomme, der er ukendte i Fællesskabet;

ved beslutning 93/159/EØF (2) gav Kommissionen visse medlemsstater bemyndigelse til at fastsætte undtagelser for spisekartofler med oprindelse i Sydafrika på visse betingelser i høståret 1993;

der er ikke konstateret sygdomme og skadegørere på prøver udtaget af kartofler, som er blevet indført i henhold til beslutning 93/159/EØF;

de forhold, der ligger til grund for bemyndigelsen, gør sig stadig gældende;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i stk. 2 fastsatte betingelser at fastsætte undtagelser fra artikel 4, stk. 1, i direktiv 77/93/EØF, hvad angår de i del A, punkt 12, i bilag III til nævnte direktiv omhandlede forbud gældende for spisekartofler med oprindelse i Sydafrika.

2. Følgende særlige betingelser skal være opfyldt:

a) kartoflerne skal være spisekartofler

b) de skal være fremavlet af læggekartofler, der er certificeret under den sydafrikanske certificeringsordning for læggekartofler, eller af læggekartofler, der er certificeret i en af medlemsstaterne

c) de skal være dyrket i nærmere afgrænsede områder, hvor Pseudomonas solanacearum (Smith) Smith ikke er blevet påvist

d) der foretages fortsat regelmæssig kontrol af indførslerne til Sydafrika og af læggekartofler og spisekartofler, der afsættes i Sydafrika, ved undersøgelse og analyse af repræsentative prøver efter videnskabeligt anerkendte metoder for Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al., Pseudomonas solanacearum (Smith) Smith og kartoffelknoldviroid

e) de skal være håndteret med maskiner, som kun benyttes til dette formål, eller som er blevet korrekt desinficeret, efter at de har været anvendt til andre formål

f) de skal enten være pakket i nye sække eller i beholdere, som er blevet korrekt desinficeret, og på hver sæk eller beholder anbringes en officiel etiket, som er forsynet med de oplysninger, der er angivet i bilaget

g) inden udførslen skal kartoflerne være renset for jord, blade og andet planteaffald

h) kartoflerne, der er bestemt for Fællesskabet, skal være ledsaget af et plantesundhedscertifikat, som er udstedt i Sydafrika i henhold til artikel 7 i direktiv 77/93/EØF på grundlag af den i nævnte direktiv fastsatte undersøgelse, især vedrørende frihed for de i punkt d) nævnte skadegørere.

Certifikatet skal under »Supplerende erklæring« indeholde angivelsen »Denne sending opfylder betingelserne i beslutning 95/95/EF«

i) undersøgelserne i henhold til artikel 12 i direktiv 77/93/EØF skal foretages af de i nævnte direktiv omhandlede officielle ansvarlige organer bistået af de i nævnte direktivs artikel 19a omhandlede eksperter efter den deri fastsatte procedure

j) kartoflerne skal indføres via indgangssteder, der er udpeget af indførselsmedlemsstaten

k) forud for indførsel til en medlemsstat skal importøren give de officielle ansvarlige organer i den pågældende medlemsstat meddelelse om indførslen i tilstrækkeligt god tid forinden med angivelse af:

- materialetype

- mængde

- den oplyste importdato og indgangsstedet

- de i punkt l) nævnte virksomheder.

Importøren skal underrettes officielt om betingelserne i punkt a) til k) forud for indførslen

l) kartoflerne må kun pakkes og ompakkes i virksomheder, som er godkendt og registreret af nævnte officielle ansvarlige organer

m) kartoflerne skal pakkes eller ompakkes i lukkede pakninger, der er klar til direkte levering til detailhandlerne eller de endelige forbrugere, og må ikke overstige den vægt, pakninger til dette formål normalt har i indførselsmedlemsstaten; maksimumsvægten er 25 kg; nummeret på de i punkt l) nævnte registrerede virksomheder skal stå på pakningen, og det skal tillige fremgå, at kartoflerne er af sydafrikansk oprindelse

n) i indførselsmedlemsstaterne skal der udtages mindst to prøver på 200 knolde af hver sending kartofler på 50 tons eller en del deraf, der er indført i henhold til denne beslutning, med henblik på officiel undersøgelse for Pseudomonas solanacearum og, for så vidt angår Clavibacter michiganensis ssp. sepedonicus, efter den fastsatte EF-metode til påvisning og diagnosticering af Clavibacter michiganensis ssp. sepedonicus; hvis der foreligger mistanke, skal partierne holdes adskilt under officiel kontrol og må først afsættes eller anvendes, når det er fastslået, at der ikke har været mistanke om eller er påvist tilstedeværelse af Clavibacter michiganensis ssp. sepedonicus eller Pseudomonas solanacearum ved disse undersøgelser.

Artikel 2

Medlemsstaterne underretter de øvrige medlemsstater og Kommissionen om enhver brug af bemyndigelsen. De giver inden 1. juli 1995 Kommissionen og de øvrige medlemsstater oplysninger om, hvor store mængder der er indført i henhold til denne beslutning, og forelægger en udførlig teknisk rapport om de officielle undersøgelser, der er foretaget i henhold til artikel 1, stk. 2, litra n); der indsendes kopier af hvert plantesundhedscertifikat til Kommissionen.

Artikel 3

1. Bemyndigelsen i artikel 1 gælder i perioden 1. marts til 30. april 1995.

2. Bemyndigelsen tilbagekaldes, hvis det konstateres, at betingelserne i artikel 1, stk. 2, har været utilstrækkelige til at forhindre indslæbning af skadegørere eller ikke er blevet overholdt.

Artikel 4

Denne beslutning er rettet til medlemsstaterne.

Udfærdiget i Bruxelles, den 6. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 67 af 19. 3. 1993, s. 24.

BILAG

Oplysninger, der skal stå på etiketten (jf, artikel 1, stk. 2, punkt f))

1. Navnet på den myndighed, der har udstedt etiketten.

2. Navnet på eksportørorganisationen.

3. Angivelsen »South African potatoes for human consumption«.

4. Sort.

5. Produktionsområde.

6. Størrelse.

7. Deklareret nettovægt.

8. Angivelsen »in accordance with EC requirements 1995«.

9. Et mærke, der er påtrykt eller påstemplet på vegne af den sydafrikanske plantebeskyttelsesmyndighed.